Omnibus intra gremium sancte matris ecclesie constitutis notum sit, quod ego Adalbertus et uxor mea Beringa donamus Deo et sanctis ejus Petro et Paulo aliquid de nostra hereditate que sita est in pago Matisconense, in villa Curtiaco, in Reda vocat, hoc est unum curtilum cum mansione; et terminat a mane terra Otgisi, a medio die via publica, a sero bosc Greppio, a cercio terra Ildini. Facio autem hanc donationem pro remedio anime mee, et in tali conventu ut quamdiu vixero teneam; et si voluntas michi venerit ut monachus sim, recipiant me, et uxorem meam post obitum suum sepeliant. Et ut firmum permaneat, manibus propriis firmavimus testibusque tradimus roborandam. S. Adalberti, qui donavit. S. Beringe, uxoris ejus. S. Constancii presbiteri. S. Arnulfi. S. Drogonis. S. Duranni. S. alii Duranni. Dono et duas perticas de prato pro uxore mea. Reddam in vestitura duos sextarios de vino.